b'\n_START_ARTICLE_\nObdobje okna\n_START_PARAGRAPH_\nObdobje okna je izraz v medicini, ki se nana\xc5\xa1a na obdobje od oku\xc5\xbebe z dolo\xc4\x8denim povzro\xc4\x8diteljem bolezni, ko je v organizmu \xc5\xbee mogo\xc4\x8de zaznati prisotnost tega povzro\xc4\x8ditelja (s testom na jedrne kisline), ter do takrat, ko oku\xc5\xbebe \xc5\xa1e ni mo\xc5\xbeno serolo\xc5\xa1ko potrditi, ker imunski sistem gostitelja \xc5\xa1e ni proizvedel s testi zaznavnih koli\xc4\x8din protiteles.\n_START_SECTION_\nOku\xc5\xbeba s HIV\n_START_PARAGRAPH_\nProtitelesa anti-HIV se pojavijo okoli 3 do 5 tednov po oku\xc5\xbebi; diagnosti\xc4\x8dno okno oku\xc5\xbebe s HIV dolgo povpre\xc4\x8dno 21 dni. V dolo\xc4\x8denih primerih se lahko podalj\xc5\xa1a tudi do 6 mesecev. Zato temelji mikrobiolo\xc5\xa1ka diagnostika primarne oku\xc5\xbebe s HIV najve\xc4\x8dkrat na dokazovanju antigena p24 in RNK HIV, in ne na ugotavljanju prisotnosti protiteles. V primeru dolo\xc4\x8danja antigena p24 se diagnosti\xc4\x8dno okno skraj\xc5\xa1a na povpre\xc4\x8dno 16 dni, v primeru RNK HIV pa na povpre\xc4\x8dno 11 dni.\n_START_SECTION_\nHepatitis B\n_START_PARAGRAPH_\nPri hepatitisu B obdobje okna zajema \xc4\x8dasovni interval, ko pla\xc5\xa1\xc4\x8dni antigen HBsAg ni ve\xc4\x8d zaznaven, prav tako pa ni mogo\xc4\x8de zaznati protiteles proti HBsAg. Slednja so sicer \xc5\xbee prisotna, vendar so vezana na antigene in jih je premalo v prosti obliki, da bi jih test lahko zaznal. Obdobje okna traja do okoli 6 mesecev. Protitelesa IgM proti HBc so v tem obdobju lahko pozitivna.'